อนันดา vs อาฟเตอร์ ยู
ถ้าเรามีเพื่อนอยู่ 2 คน น.ส. กุลพัชร์ ทำธุรกิจขายขนมหวาน แต่นายชานนท์ ทำธุรกิจสร้างคอนโดขาย รู้หรือไม่ว่า กำไรทุกๆ 1 บาท ที่สองคนนี้ทำได้.. จะมีมูลค่าไม่เท่ากัน ทุกๆ กำไรที่ธุรกิจขนมหวานทำได้ จะมีมูลค่ากว่าธุรกิจคอนโด 16 เท่า..
9 ก.ย. 2562

อนันดา vs อาฟเตอร์ ยู / โดย ลงทุนแมน
ถ้าเรามีเพื่อนอยู่ 2 คน
น.ส. กุลพัชร์ ทำธุรกิจขายขนมหวาน
แต่นายชานนท์ ทำธุรกิจสร้างคอนโดขาย
รู้หรือไม่ว่า กำไรทุกๆ 1 บาท ที่สองคนนี้ทำได้.. จะมีมูลค่าไม่เท่ากัน
ทุกๆ กำไรที่ธุรกิจขนมหวานทำได้ จะมีมูลค่ากว่าธุรกิจคอนโด 16 เท่า..
แวบแรกของหลายคน น่าจะคิดว่าการสร้างคอนโดขายต้องดูเท่ ดูรวย กว่าการขายขนม
แต่ปรากฏว่าในตลาดทุนปัจจุบัน
นักลงทุนให้มูลค่าของบริษัทขายขนมที่มีแบรนด์ มากกว่า บริษัทขายคอนโดที่มีแบรนด์
เรื่องนี้น่าสนใจอย่างไร ลงทุนแมนจะเล่าให้ฟัง
กำไร 1 บาท ไม่เท่ากันอย่างไร เรามาดูผลการดำเนินงานปี 2018 ของทั้ง 2 บริษัท
บริษัท อนันดา ดีเวลลอปเม้นท์ ทำธุรกิจพัฒนาคอนโดขาย
รายได้ 12,896 ล้านบาท กำไร 2,419 ล้านบาท
บริษัท อาฟเตอร์ ยู ทำธุรกิจขนมหวาน
รายได้ 881 ล้านบาท กำไร 147 ล้านบาท
ปีที่ผ่านมาบริษัทอนันดา มีรายได้มากกว่า 14.6 เท่า มีกำไรมากกว่า 16.5 เท่า เมื่อเทียบกับอาฟเตอร์ ยู
พอเห็นตัวเลขนี้ เราจะแปลกใจถ้าเรารู้ว่า ตลาดหลักทรัพย์ให้มูลค่าทั้ง 2 บริษัทอย่างไร
บริษัทอนันดา มีมูลค่าบริษัท 11,465 ล้านบาท
บริษัทอาฟเตอร์ ยู มีมูลค่าบริษัท 11,745 ล้านบาท..
อนันดามีมูลค่าน้อยกว่า อาฟเตอร์ ยู แม้ว่าอนันดาจะมีกำไรมากกว่า 16.5 เท่า..
ทำไมเรื่องแบบนี้ถึงเกิดขึ้นได้?
ถ้าถามว่าเป็นเรื่องที่แปลกหรือไม่ ที่เราพบเห็นเหตุการณ์แบบนี้เกิดขึ้นในตลาดหลักทรัพย์
คำตอบคือ เป็นเรื่องปกติ..
ในทุกๆ วันที่หลักทรัพย์มีการซื้อขายทั่วโลก
เราจะพบว่าบริษัทหนึ่งถูกให้มูลค่าสูงลิ่วเมื่อเทียบกับกำไร
ในขณะที่อีกบริษัทหนึ่งถูกกดให้มูลค่าต่ำเตี้ยถึงแม้ว่ามีกำไรมากเพียงใด
แล้วธุรกิจอะไรที่นักลงทุนชอบ ธุรกิจอะไรที่นักลงทุนไม่ชอบ?
คำตอบก็คือ นักลงทุนจะชอบ “ความยั่งยืน” ของกำไร
มีหลายปัจจัยที่บ่งบอกความยั่งยืนของกำไร ทั้งสภาพการแข่งขันในอุตสาหกรรม ความแข็งแกร่งของแบรนด์สินค้า หรือ อาจรวมไปถึง ความเสี่ยงธุรกิจที่จะได้รับผลกระทบถ้าสภาพเศรษฐกิจทั่วไปถดถอย
มาดูกันที่ อนันดา..
ถึงแม้ว่าคอนโดของอนันดามีแบรนด์ที่แข็งแกร่งชื่อ ไอดีโอ ไอดีโอคิว แอชตัน เอลลิโอ
แต่ด้วยสภาพเศรษฐกิจในปัจจุบัน
ก็ต้องยอมรับว่านักลงทุนกังวลเรื่องกำไรในอนาคตของบริษัท
อีกทั้งธรรมชาติของธุรกิจ บริษัทอสังหาจำเป็นต้องก่อหนี้เพื่อเพิ่มตอบแทนของผู้ถือหุ้น ในยามที่เศรษฐกิจเติบโต การก่อหนี้จะเป็นตัวเร่งกำไร แต่ในยามที่มีความกังวล การก่อหนี้ก็จะเป็นตัวเร่งความกังวลเช่นกัน
ถึงแม้ว่าในอดีต อนันดา จะเคยสามารถมีผลประกอบการยอดเยี่ยมเพียงใด
แต่นั่นก็คือ อดีต..
นักลงทุนมักจะมองไปข้างหน้า ไม่ได้มองกระจกหลัง
มาดูกันที่ อาฟเตอร์ ยู..
ถึงแม้ว่ากำไรของ อาฟเตอร์ ยู ในปัจจุบันจะมีน้อยกว่ามากเมื่อเทียบกับ อนันดา
ให้เวลาต่อจากนี้ 5 ปี ก็ยังไม่แน่เลยว่า อาฟเตอร์ ยู จะมีกำไรเพิ่มขึ้น 16 เท่าได้หรือไม่
แต่ไม่ว่าสภาพเศรษฐกิจจะเป็นอย่างไร
ของหวานก็ยังเป็นของหวาน
ไม่ว่าผู้หญิงจะอยากลดน้ำหนักเพียงใด หากพาไปเดินผ่าน อาฟเตอร์ ยู อย่างน้อยเธอก็ต้องเหลียวมองไปในร้าน และทุกๆ สาขาที่อาฟเตอร์ ยู ขยายไป ก็จะมีคนเหลียวมองมากอีกเรื่อยๆ
เรื่องเหล่านี้เป็นการรับประกันว่า กำไรของ อาฟเตอร์ ยู จะมีความสม่ำเสมอและเติบโตขึ้นเมื่อมองไปในอนาคตโดยที่ไม่ต้องก่อหนี้ นักลงทุนจึงยอมจ่ายเพื่อความคาดหวังที่รุ่งโรจน์ของบริษัทนี้
อย่างไรก็ตาม
นักลงทุนก็ชอบอารมณ์แปรปรวนเช่นกัน
เป็นเรื่องปกติ ที่นักลงทุนจะกลับมาอารมณ์ดี มองอุตสาหกรรมอสังหาริมทรัพย์สดใส และให้มูลค่าของธุรกิจคอนโดมากขึ้น
ในทางตรงกันข้าม ถ้าลูกค้าต่างพากันไปชอบแบรนด์อื่นที่ไม่ใช่ อาฟเตอร์ ยู ความคาดหวังของอาฟเตอร์ ยู ก็อาจกลับมาทำร้ายมูลค่าบริษัทได้เช่นกัน..
กลับมาที่ปัจจุบัน ตอนนี้นักลงทุนกำลังชอบขนมหวานที่มีแบรนด์ ไม่ได้ชอบ คอนโดที่มีแบรนด์
เพราะต่อให้มีร้านขนมหวานเป็น 10 ร้านตั้งเรียงกัน
8 ใน 10 คนก็จะมองอาฟเตอร์ ยู
แต่ถ้ามีคอนโด 10 ตึกตั้งเรียงกัน ให้ถามว่าจะซื้อตึกไหน มันมีหลายอย่างที่เราต้องคิด
และนี่คือเหตุผลที่ทำให้ กำไร 1 บาทของแต่ละธุรกิจไม่เท่ากัน
1 บาทในวันนี้ที่เราอุ่นใจว่าจะมาอีกเรื่อยๆ
ไม่ใช่ 1 บาทในวันนี้ ที่ต้องคอยมาลุ้นว่าจะมี 1 บาทในวันหน้าหรือไม่
เรื่องนี้เป็นกรณีศึกษาให้เรา ในการเลือกทำธุรกิจ
อย่าไปคิดว่าธุรกิจที่เราควรทำต้องเป็นกำไรเยอะเสมอไป
ธุรกิจที่เราควรทำอาจได้กำไรที่น้อยกว่า แต่เป็นสิ่งที่จะเกิดขึ้นซ้ำๆ และยั่งยืนกว่าในอนาคต
ถ้าเรามั่นใจว่าเราเลือกทำธุรกิจที่ยั่งยืน ถึงแม้ว่าจะมีคนสบประมาทว่าได้กำไรน้อย
ให้ตอบกลับไปว่า
เรากำลังทำสิ่งที่มีคุณค่า
ที่กำไร 1 บาทของเรา มีมูลค่ามากกว่า 1 บาทของคนอื่น..
บทความนี้ไม่ได้มีเจตนาให้ซื้อหรือขายหุ้นดังกล่าว การลงทุนมีความเสี่ยงโปรดศึกษาข้อมูลให้ครบถ้วนก่อนตัดสินใจลงทุน
Reference -set.or.th
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี
โหลดเลย 
----------------------